NARIADENIE KOMISIE (ES) č. 1980/2005
z 5. decembra 2005,
ktorým sa menia a dopĺňajú podmienky pre povoľovanie kŕmnej doplnkovej látky, ktorá patrí do skupiny stopových prvkov a kŕmnej doplnkovej látky, ktorá patrí do skupiny spojív a protihrudkových činiteľov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o prídavných látkach určených na používanie vo výžive zvierat (1), a najmä na jeho článok 13 ods. 2,
keďže:
(1)
V nariadení Komisie (ES) č. 1334/2003 z 25. júla 2003, ktorým sa menia a dopĺňajú podmienky pre povoľovanie viacerých doplnkových látok, ktoré patria do skupiny mikroprvkov v krmivách (2), sa zavádza maximálna hladina pre olovo v oxide zinočnatom a v nariadení Komisie (ES) č. 2148/2004 zo 16. decembra 2004 o stálych a dočasných povoleniach určitých doplnkových látok a o povolení nových spôsobov použitia už povolených doplnkových látok v krmivách (3), sa zavádza maximálna hladina olova v klinoptilolite sopečného pôvodu.
(2)
V smernici Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (4), zmenenej a doplnenej smernicou Komisie 2005/87/ES (5) sa zaviedli maximálne hladiny olova pre doplnkové látky, ktoré patria do funkčnej skupiny zlúčenín stopových prvkov vrátane oxidu zinočnatého a pre doplnkové látky, ktoré patria do funkčnej skupiny spojív a protihrudkových činiteľov vrátane klinoptilolitu sopečného pôvodu. Keďže pravidlá o nežiaducich látkach by sa mali pre lepšiu zrozumiteľnosť zhrnúť do jedného textu, je vhodné z nariadení (ES) č. 1334/2003 a (ES) č. 2148/2004 vyňať príslušné odkazy.
(3)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
1. V nariadení (ES) č. 1334/2003 sa slová „maximálny obsah olova: 600 mg/kg“ vypúšťajú zo záznamu v prílohe o zinku.
2. V nariadení (ES) č. 2148/2004 sa slová „maximálny obsah olova: 80 mg/kg“ vypúšťajú zo záznamu v prílohe o klinoptilolite sopečného pôvodu.
Článok 2
Toto nariadenie nadobúda účinnosť dvanásť mesiacov po nadobudnutí účinnosti smernice Komisie 2005/87/ES.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. decembra 2005